Met die e-pos afgehandel het dinge soos dit gewoonlik die geval is, weer genormaliseer. Toe kom die wending. Op ‘n dag lui my selfoon. Die nommer is onbekend. Aan die ander kant “van die lyn” is daar ‘n vriendelike stem van ‘n dame wat wil weet of ek so-en-so is. Ek bevestig, menende dat dit dalk weer ‘n telebemarker is. Was my verbasing groot toe die dame aandui dat dit sy is wat by ontvangs gewerk het tydens ons besoek by die Oewerhotel. Sy bedank my vir die e-pos wat ek aan Carel Boshoff gestuur het. Die e-pos het verseker dat sy tydens haar evaluasie ‘n permanente pos by die hotel kon kry aangesien sy slegs tydelik aangestel was. Sy is baie bly oor die aanstelling, onder andere omdat sy so lekker daar werk.
Die dankbaarheid in my hart was groot. Die bietjie moeite om erkentlik te te wees oor goeie dienslewering het wyer uitgekring en ‘n groter impak gehad as wat ’n mens ooit sou besef.
Of daar iets magies by Orania aan te tref is, dit weet ek nog nie. Wat ek wel weet is dat die Liewe Vader ons gebruik soos Hy ons nodig kry!